ธปท.ถกคลังเล็งหาช่องแก้หนี้กองทุนฟื้นฟู
ธปท.เผยสัปดาห์หน้าถกคลังหาช่องทางแก้หนี้กองทุนฟื้นฟูฯร่วมกัน แต่ยันยืนไม่เลือกวิธีการออกซีโร่คูปองแน่นอน
21 ธ.ค. 2553

ธปท.เผยสัปดาห์หน้าถกคลังหาช่องทางแก้หนี้กองทุนฟื้นฟูฯร่วมกัน แต่ยันยืนไม่เลือกวิธีการออกซีโร่คูปองแน่นอน 
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) เปิดเผยว่า ในสัปดาห์หน้าธปท.จะเดินทางไปหารือกับกระทรวงการคลังถึงแนวทางการแก้ไขภาระหนี้ของกองทุนเพื่อการฟื้นฟูและพัฒนาระบบสถาบันการเงิน(กองทุนฟื้นฟูฯ)ที่ปัจจุบันเหลืออยู่ประมาณ 1.14 ล้านล้านบาท ว่าจะดำเนินการอย่างไรต่อไปจึงจะเหมาะสม  อย่างไรก็ตามแนวทางการนำนำเงินทุนสำรองระหว่างประเทศไปลงทุนหารายได้มาชำระหนี้เป็นแต่เพียงช่องทางหนึ่งในการหารือ ยังไม่สามารถสรุปได้ว่าวิธีการใด ช่องทางใดจะเหมาะสม ซึ่งธปท.กับคลังคงจะได้หารือกันต่อไป
"การไปหารือกันในสัปดาห์หน้าน่าจะเป็นการพูดคุยกันถึงทางเลือกที่เหมาะสมในการแก้ไขหนี้กองทุนฟื้นฟูฯที่เหลืออยู่ ดูข้อดี ข้อเสีย ซึ่งเราก็ต้องการฟังความเห็นของคลังและดูข้อมูลต่างๆให้รอบครอบก่อน แล้วนำมาพิจารณา จากนั้นค่อยเสนอแนวทางที่เหมาะสมต่อคณะกรรมการ ธปท.ดูต่อไป แต่ทางเลือกที่ว่าคงไม่ใช่การออกพันธบัตรปลอดดอกเบี้ย(ซีโร่คูปอง)"นายประสารกล่าว